Live Text. Ciolacu: Deciziile Ucrainei și R. Moldova despre Simion, întemeiate! PSD și PNL nu îl susțin pe Piedone
- Bianca Ion
- 17 martie 2024, 21:31
În această seară Marcel Ciolacu face declarații despre candidații la europarlamentare, precum și pentru Primăria Capitalei.
Liste comune PSD – PNL la alegerile din 9 iunie
Invitat la Digi24 în această seară, Marcel Ciolacu a vorbit despre coaliția PSD – PNL precum și despre candidații pe care va urma să îi votăm la alegerile din 9 iunie.
"E o coaliție făcută într-un context complicat, cu război la graniță, care s-ar putea transforma într-o alianță politică și electorală, pentru că am decis să avem liste comune", spune Marcel Ciolacu despre alianța PSD – PNL.
Marcel Ciolacu anunță un coridor sanitar pentru familiile europene
După cum a declarat la începutul lunii martie, Ciolacu își pregătește deja terenul pentru alianța politică europeană. Acesta a convenit cu președintele PNL, Nicolae Ciucă, să adopte o poziție comună în cadrul familiilor politice europene din care fac parte, PES și PPE, în ceea ce privește poziționarea României în viitoarele structuri europene.
"Încercăm să creăm un coridor sanitar, toate familiile europene - PES și PPE - pentru extremism".
Marcel Ciolacu, despre Gabriela Firea "Nu cred că a luptat suficient pentru candidatura mea"
"Mă bucur de abordarea pe care a avut-o Gabriela Firea. Gabriela Firea nu m-a atacat și nu m-a jignit niciodată. Nu cred că a luptat suficient pentru candidatura mea. Are dreptate. E cea mai bună candidată a PSD pentru funcția de primar general, decizia în schimb, o luam în interiorul coaliției. Dacă decidem că avem un candidat comun va fi altă persoană nu domnul Burduja, doamna Gabriela Firea și nici domnul Piedone".
Despre respingerea înscrierii Alianței Dreapta Unită la BEC. "Liderul opoziției nu e Cătălin Drulă"
Liderul opoziției nu e domnul Cătălin Drulă, sunt eu de vină că s-a asociat cu domnul Orban? De ce să intru în defensivă că nu ajut opoziția. Să mă duc la Înalta Curte ca pentru binele opoziției și al democrației făceți-vă că nu se încalcă legea?
Românii ne arată în sondaje cine este liderul opoziției. Nu comentez decizia celor 7 judecători. Niciodată nu se comentează deciziile magistraților.
Cătălin Cîrstoiu, posibil candidat comun
Liderii PSD și PNL au decis să propună un candidat comun pentru Primăria Capitalei. Un nume vehiculat deja de câteva săptămâni este cel al lui Cătălin Cîrstoiu, managerul Spitalului Universitar din București. Lucru confirmat în duminică seară de Marcel Ciolacu:
"După emisiune o să stabilesc cu dl Ciucă când vom avea coaliția, mâine sau poimâine. Cu toții avem măsurătorile pentru a lua o decizie. În marea majoritate a județeleor sunt candidaturi separate, e posibil să avem și la București candidaturi separate. Majoritățile vor fi făcute de PSD și PNL. Au fost discuții despre domnul profesor Florescu, și eu și dl Ciucă. Este persoana îndreptățită să își arate viziune despre București. Domnul Cătălin Cârstoiu? Este un manager foarte bun, este o persoană luată în considerare în acest moment ca și candidat comun. Nu am luat o decizie. Într-o zi sau două această decizie va fi luată".
George Simion, interzis pe bună dreptate
"Am cerut documentele care au dus la interdicția de intrare pentru domnul George Simion în Republica Moldova și Ucraina. Am primit aceste două documente. Sunt secrete, nu-mi cereți să le dezvălui, nu aparțin statului român. Pot să vă spun că deciziile Ucrainei și Republicii Moldova de a interzice intrarea domnului Simion în cele două țări sunt întemeiate", a mai declarat Marcel Ciolacu
Maia Sandu, salvarea pentru Republica Moldova
"Unii oameni fac orice pentru voturi. Orice. Sunt două state în război, Ucraina într-un război armat, Moldova într-un război hibrid. Este cel mai mare atac. Eu Marcel Ciolacu o susțin pe Maia Sandu pentru un nou mandat. Este singura soluție ca Moldova să aibe în continuare un traseu european. Dacă se face sau nu unirea, primul stat care trebuie să arate acest lucru este Republica Moldova. Așa se face unirea.
Republica Moldova este acum un stat funcțional. Dar dacă este așa, este cu implicarea României. Mulți oameni de acolo au cetățenie română. Republica Moldova are și multe minorități - și România are 18 - aceasta e istoria".
Roșia Montană. Ce informații avea Marcel Ciolacu
"Nu am avut nicio informație despre Roșia Montană. Eu nu am vorbit cu avocații, nici n-aș fi avut voie să vorbesc cu ei. Au fost angajați de Ministerul Finanțelor. Am vorbit cu ministrul Finanțelor, cu guvernatorul BNR, cu șefii celor mai importante bănci europene - era vorba de 6,7 miliarde de dolari, România ar fi fost într-o situație dificilă. Dacă eu sunt jucător pe bursă... Poate în viața următoare!"
Ciolacu consideră că salvarea României este alianța PSD - PNL
"Vreau să-mi fac treaba cât mai bine din funcția de prim-ministru. Am obosit la fel ca și orice român să văd 10 prim-miniștrii în 10 ani, să văd scandal în Parlament. România are ultima șansă. Trebuie să scape de vize în 2025 și avem un plan de redresare de reziliență și un exercițiu financiar de aproape 46 de miliarde. Trebuie să hotărâm dacă vrem o stabilitate politică".